CELEX: 32019R0694
Language: et
Date: 2019-02-15 00:00:00
Title: Komisjoni delegeeritud määrus (EL) 2019/694, 15. veebruar 2019, millega täiendatakse Euroopa Parlamendi ja nõukogu määrust (EL) nr 1303/2013 asjaomaste tegevuste kuludega mitteseotud rahastamisvormi osas

6.5.2019   
               
               
                  ET
               
               
                  Euroopa Liidu Teataja
               
               
                  L 118/4
               
            
         KOMISJONI DELEGEERITUD MÄÄRUS (EL) 2019/694,
         15. veebruar 2019,
         millega täiendatakse Euroopa Parlamendi ja nõukogu määrust (EL) nr 1303/2013 asjaomaste tegevuste kuludega mitteseotud rahastamisvormi osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006, (1) eriti selle artikli 67 lõiget 5a,
         ning arvestades järgmist:
         
                     (1)
                  
                  
                     Määrusega (EL, Euratom) 2018/1046 (2) lisati määruse (EL) nr 1303/2013 artikli 67 lõike 1 esimesse lõiku punkt e, millega kehtestati uus rahastamisvorm, mis ei ole seotud asjaomaste tegevuste kuludega, vaid põhineb programmi rakendamise või eesmärkide saavutamise edenemisega seotud tingimuste (edaspidi „rahastamistingimused“) täitmisel.
                  
               
                     (2)
                  
                  
                     Programmitöö perioodi 2014–2020 praegust etappi arvesse võttes analüüsiti eri teemavaldkondi, kus sellist rahastamisvormi saaks tulemuslikult kasutada ning kus see lihtsustaks toetusesaajate ja korraldusasutuste jaoks haldusmenetlusi ning vähendaks halduskoormust, muutmata samas oluliselt kehtivaid programme. Energiatõhususe meetmeid ja taastuvenergiat on Euroopa Regionaalarengu Fondist (ERF) ja Ühtekuuluvusfondist perioodil 2014–2020 ja eelnevatel eelarveperioodidel ulatuslikult toetatud. Need meetmed kujutavad endast toetusvaldkonda, milles ettevõetavad sekkumised on suhteliselt homogeensed (näiteks isolatsioonitööd, küttesüsteemi vahetamine või energiatõhusamad elektroonilised seadmed) ning toetusesaajad või toetuse lõppsaajad on tegelikult sageli füüsilised isikud või VKEd.
                  
               
                     (3)
                  
                  
                     Seetõttu on energiatõhususe meetmete ja taastuvenergia valdkonnas asjakohane kehtestada kehtivas õigusraamistikus rahastamistingimuste ja nende kohaldamise üksikasjad, sealhulgas meetodid, mille alusel määratakse kindlaks kohaldatavatele rahastamistingimustele vastav summa, ning nende tegevuste tunnusjooned, mille kulud hüvitatakse rahastamistingimuste alusel. Üksikasjalikus metoodikas tuleks luua seos rahastamissumma ja lõplike rahastamistingimuste täitmise vahel, samas kui see summa ei tohiks sõltuda kuludest, mis on seotud tegevuse raames võetavate meetmetega, mis aitavad täita lõplikke rahastamistingimusi.
                  
               
                     (4)
                  
                  
                     Eelkõige selleks, et rahastamistingimuste täitmisega seotud summa arvutusmeetodis võetaks asjakohaselt arvesse mõistlikke eeldusi, mis põhinevad tehnoloogia prognoositaval arengul ja sellega seotud muutustel investeerimiskuludes eri liiki sekkumiste puhul, mis aitavad kaasa rahastamistingimuste üldisele täitmisele, peaks võrdlusperiood olema seotud viimaste aastatega, mil on olemas andmed sarnaste investeeringute kohta.
                  
               
                     (5)
                  
                  
                     Tuleks täpsustada, kuidas selles kontekstis tuleks rakendada maksetaotlusi käsitlevaid kehtivaid sätteid kooskõlas määruse (EL) nr 1303/2013 artikli 131 lõike 1 teise lõiguga.
                  
               
                     (6)
                  
                  
                     Lisaks tuleks meelde tuletada, et määruses (EL) nr 1303/2013, eeskätt selle artikli 67 lõikes 1 ja artikli 125 lõike 4 punktis a on sätestatud konkreetsed nõuded korraldusasutuse kontrollide ja auditite kohta, mida tehakse tegevuste suhtes, mille kulud hüvitatakse rahastamistingimuste alusel. Need peaksid kajastuma sätetes, milles käsitletakse seda liiki tegevuste tunnusjooni, mis on täpsustatud lisa punktis 4. Eelkõige ei peaks kontrollima ja auditeerima üksikuid investeeringuid, kuna rahastamistingimuste täitmisest teatab korraldusasutusele toetusesaaja. Lisaks ei peaks auditit ega korraldusasutuse kontrolle tegema kulude aluseks olevate tõendavate dokumentide suhtes, võttes arvesse, et tegevusega seotud summad on eelnevalt kindlaksmääratud.
                  
               
                     (7)
                  
                  
                     Käesoleva määrusega ettenähtud meetmete üle konsulteeriti iga liikmesriigi määratud ekspertidega kooskõlas institutsioonidevahelises parema õigusloome kokkuleppes sätestatud põhimõtetega ja vastavalt määruse (EL) nr 1303/2013 (3) artikli 149 lõikele 3a.
                  
               
                     (8)
                  
                  
                     Et määratud asutused saaksid tõhusalt rakendada uusi sätteid, mida kooskõlas määruse (EL, Euratom) 2018/1046 artikliga 282 kohaldatakse alates 2. augustist 2018, peaks käesolev määrus jõustuma järgmisel päeval pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese ja kohaldamisala
            
               1.   Käesolevas määruses sätestatakse rahastamistingimuste ja nende kohaldamise üksikasjad, millest korraldusasutus saab lähtuda toetusesaajatele kulude hüvitamisel, kui kasutatakse määruse (EL) nr 1303/2013 artikli 67 lõike 1 esimese lõigu punktis e osutatud asjaomaste tegevuste kuludega mitteseotud rahastamisvormi.
            
            
               2.   Nende kulude valdkonnad, milles võib kasutada tegevuste kuludega mitteseotud rahastamisvormi, on vastavalt lisas osutatule energiatõhususe meetmed ja taastuvenergia.
            
         
         
            Artikkel 2
            Mõisted
            Käesolevas määruses kasutatakse järgmisi mõisteid:
            1)   „rahastamistingimused“– tingimused, mis tuleb täita kulude hüvitamiseks tegevuste kuludega mitteseotud rahastamisvormi alusel ning mis koosnevad mitmetest vahe- ja lõplikest rahastamistingimusest, mille eesmärk on aidata kaasa eelnevalt kindlaksmääratud eesmärgi täitmisele;
            2)   „tegevus, mille kulud hüvitatakse rahastamistingimuste alusel“– üksiktegevus määruse (EL) nr 1303/2013 artikli 2 punkti 9 tähenduses, mis koosneb kõigist vahe- ja lõplike rahastamistingimuste täitmiseks sooritatud tegevustest.
         
         
            Artikkel 3
            Rahastamistingimuste ja nende kohaldamise üksikasjad
            
               1.   Lõplikud rahastamistingimused määratakse kindlaks vastavalt lisale.
            
            
               2.   Rahastamistingimuste kohaldamise üksikasjad, mis puudutavad meetodit, mille alusel tehakse kindlaks hüvitamisele kuuluvate kulude eelnevalt kindlaksmääratud summa, ja komisjonile teabe esitamist nende tegevuste kohta, mille kulud hüvitatakse rahastamistingimuste alusel, määratakse kindlaks vastavalt lisale.
            
         
         
            Artikkel 4
            Maksetaotlustes sisalduvad elemendid
            
               1.   Kohaldatava aluse põhjal arvutatud kulud, mis kantakse maksetaotlusse vastavalt määruse (EL) nr 1303/2013 artikli 131 lõikele 2, kujutavad endast eelnevalt kindlaksmääratud summat, mis vastab igale täidetud rahastamistingimusele. See summa kantakse maksetaotlustesse koos viitega asjaomasele tegevusele vastavalt komisjoni rakendusmääruses (EL) nr 1011/2014 (4) esitatud maksetaotluste vormile.
            
            
               2.   Tegevuse, mille kulud hüvitatakse rahastamistingimuste alusel, rahastamiskõlblike kulude kogusumma ei ületa eelnevalt kindlaksmääratud summat, mis vastab lõplikule rahastamistingimusele ja mis on arvutatud lisas esitatud meetodit kasutades.
            
         
         
            Artikkel 5
            Jõustumine
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 15. veebruar 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 347, 20.12.2013, lk 320.
         
            (2)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).
         
            (3)  Euroopa Parlamendi, Euroopa Liidu Nõukogu ja Euroopa Komisjoni vahel 13. aprillil 2016 sõlmitud institutsioonidevaheline parema õigusloome kokkulepe (ELT L 123, 12.5.2016, lk 1).
         
            (4)  Komisjoni 22. septembri 2014. aasta rakendusmäärus (EL) nr 1011/2014, millega kehtestatakse Euroopa Parlamendi ja nõukogu määruse (EL) nr 1303/2013 üksikasjalikud rakenduseeskirjad komisjonile teatava teabe esitamise vormide kohta ning toetusesaajate ning korraldusasutuste, sertifitseerimisasutuste, auditeerimisasutuste ja vahendusasutuste vahelise teabevahetuse korra kohta (ELT L 286, 30.9.2014, lk 1).
      
      
         
            LISA
            
               Üksikasjad, mis on seotud rahastamistingimuste ja nende kohaldamisega energiatõhususe meetmete ja taastuvenergia valdkonnas
            
            1.   Kohaldamisala
            
            Käesolevat lisa kohaldatakse ERFi ja Ühtekuuluvusfondi valdkondliku eesmärgi 4 alla kuuluvate energiatõhususe suurendamiseks tehtavate investeeringute ja taastuvenergia suhtes.
            2.   Lõplik rahastamistingimus
            
            
                     
                        1)
                     
                     
                        Energiatõhususe meetmete ja taastuvenergia puhul kohaldatav lõplik rahastamistingimus on energiatõhususe saavutamine, mis on väljendatud energiasäästuna (kWh/aastas) või CO2-heite vähendamisena (tonnides), vastavalt määruse (EL) nr 1301/2013 I lisas esitatud ühistele väljundnäitajatele.
                     
                  
                     
                        2)
                     
                     
                        Energiasääst kWh/aastas või CO2-heite vähendamine määratakse kindlaks ühe direktiivi 2012/27/EL (1) V lisa punkti 1 alapunktis a, b või c määratletud arvutusmeetodi alusel.
                     
                  3.   Lõplikule rahastamistingimusele vastava summa arvutusmeetod
            
            
                     
                        1)
                     
                     
                        Lõpliku rahastamistingimuse kohaldamisel tehakse lõplikule rahastamistingimusele vastava rahastamiskõlblike kulude summa kindlaks ausa, õiglase ja tõendatava arvutusmeetodi alusel, mis põhineb ühel järgmistest:
                        
                                    a)
                                 
                                 
                                    statistilised andmed, muu objektiivne teave või eksperdi hinnang;
                                 
                              
                                    b)
                                 
                                 
                                    kontrollitud varasemad andmed energiatõhususe meetmete ja taastuvenergiaga seotud kavade kohta.
                                 
                              
                  
                     
                        2)
                     
                     
                        Arvutusmeetodis võetakse arvesse mõistlikke eeldusi seoses suundumuste ja tehnoloogia tõenäoliste muutustega, mis võivad mõjutada selliste kavandatud investeeringute kulusid, mis aitavad täita lõplikku rahastamistingimust tegevuse elluviimiseks plaanitud ajavahemikul.
                     
                  4.   Tegevuste, mille kulud hüvitatakse rahastamistingimuste alusel, tunnusjooned
            
            Rahastamistingimuste kohaldamisel kehtib järgmine:
            
                        a)
                     
                     
                        tegevus, mille kulud hüvitatakse rahastamistingimuste alusel, on seotud programmi rakendamise või eesmärkide saavutamise edenemisega;
                     
                  
                        b)
                     
                     
                        tegevuse, mille kulud hüvitatakse rahastamistingimuste alusel, toetusesaaja on kas korraldusasutus või vahendusasutus ning kehtestatud on vajalik korraldus, millega tagatakse ülesannete lahusus vastavalt määruse (EL) nr 1303/2013 artikli 125 lõikele 7;
                     
                  
                        c)
                     
                     
                        tegevus, mille kulud hüvitatakse rahastamistingimuste alusel, viiakse ellu vahe- ja lõplike rahastamistingimuste täitmiseks kavandatud ajakava alusel;
                     
                  
                        d)
                     
                     
                        tegevus, mille kulud hüvitatakse rahastamistingimuste alusel, viiakse lõpule või rakendatakse täielikult enne määruse (EL) nr 1303/2013 artikli 65 lõikes 2 sätestatud perioodi lõppu;
                     
                  
                        e)
                     
                     
                        vaherahastamistingimuste kindlaksmääramisel kehtestatakse eelnevalt asjaomased kulude summad;
                     
                  
                        f)
                     
                     
                        rahastamistingimuste täitmise edenemise jälgimiseks ja hindamiseks kehtestatud mehhanism võimaldab kontrollida iga rahastamistingimuse täitmist;
                     
                  
                        g)
                     
                     
                        tegevus, mille kulud hüvitatakse rahastamistingimuste alusel, on jäetud välja delegeeritud määruse (EL) nr 480/2014 artikli 28 lõikes 3 osutatud üldkogumist määruse (EL) nr 1303/2013 artikli 127 lõikes 1 osutatud tegevusvalimi koostamisel.
                     
                  5.   Komisjonile teabe esitamine
            
            Liikmesriigid esitavad komisjonile teabe punktides 2, 3 ja 4 sätestatud elementide kohta, kirjeldades, kuidas tegevus, mille kulud hüvitatakse rahastamistingimuste alusel, toimib enne selle rakendamise algust.
            
               (1)  Euroopa Parlamendi ja nõukogu 25. oktoobri 2012. aasta direktiiv 2012/27/EL, milles käsitletakse energiatõhusust, muudetakse direktiive 2009/125/EÜ ja 2010/30/EL ning tunnistatakse kehtetuks direktiivid 2004/8/EÜ ja 2006/32/EÜ (ELT L 315, 14.11.2012, lk 1).